DA Den Europæiske Unions Tidende L 348/130

RÅDETS AFGØRELSE 2008/976/RIA

af 16. december 2008

om Det Europæiske Retlige Netværk

RÅDET FOR DEN EUROPÆISKE UNION HAR —

under henvisning til traktaten om Den Europæiske Union, særlig artikel 31 og artikel 34, stk. 2, litra c),

under henvisning til initiativ fra Kongeriget Belgien, Den Tjekkiske Republik, Republikken Estland, Kongeriget Spanien, Den Franske Republik, Den Italienske Republik, Storhertugdømmet Luxembourg, Kongeriget Nederlandene, Republikken Østrig, Republikken Polen, Den Portugisiske Republik, Republikken Slovenien, Den Slovakiske Republik og Kongeriget Sverige

under henvisning til udtalelse fra Europa-Parlamentet (1), og

ud fra følgende betragtninger:

(1) Ved fælles aktion 98/428/RIA oprettede Rådet Det Europæiske Retlige Netværk (2), der har vist sig at være nyttigt med henblik på at lette det retlige samarbejde i straffesager.

(2) I henhold til artikel 6 i konventionen om gensidig retshjælp i straffesager mellem Den Europæiske Unions medlemsstater (3) foregår gensidig retshjælp ved direkte kontakter mellem de kompetente judicielle myndigheder. Denne decentralisering af den gensidige retshjælp er nu gennemført i stor udstrækning.

(3) Princippet om gensidig anerkendelse af retsafgørelser i straffesager gennemføres gradvis. Det bekræfter ikke blot princippet om direkte kontakter mellem de kompetente judicielle myndigheder; det fremskynder også procedurerne og gør dem rent judicielle.

(4) Virkningen af disse ændringer på det retlige samarbejde er blevet yderligere forstærket af EU-udvidelsen i 2004 og 2007. Som følge af denne udvikling er Det Europæiske Retlige Netværk endnu mere nødvendigt nu end dengang, det blev oprettet, og det bør derfor styrkes.

(5) Ved afgørelse 2002/187/RIA (4) oprettede Rådet Eurojust for at forbedre koordineringen og samarbejdet mellem medlemsstaternes kompetente myndigheder. I afgørelse 2002/187/RIA anføres, at Eurojust opretholder privilegerede forbindelser med Det Europæiske Retlige Netværk, som bygger på samråd og komplementaritet.

(6) Fem års sameksistens mellem Eurojust og Det Europæiske Retlige Netværk har vist, at det er nødvendigt både at bevare de to strukturer og at afklare forholdet mellem dem.

(7) Intet i denne afgørelse er at forstå som en indskrænkning af den uafhængighed, som kontaktpunkterne måtte have i henhold til national lovgivning.

(8) Det er nødvendigt at styrke det retlige samarbejde mellem medlemsstaterne og til det formål at gøre det muligt for Det Europæiske Retlige Netværks kontaktpunkter og Eurojust at kommunikere direkte og mere effektivt gennem en sikker telekommunikationsforbindelse, når som helst det er påkrævet.

(9) Fælles aktion 98/428/RIA bør derfor ophæves og afløses af denne afgørelse —

TRUFFET FØLGENDE AFGØRELSE:

Artikel 1

Oprettelse

Det netværk af retlige kontaktpunkter, der er oprettet mellem medlemsstaterne i henhold til fælles aktion 98/428/RIA, i det følgende benævnt »Det Europæiske Retlige Netværk«, fortsætter med at operere i overensstemmelse med denne afgørelse.

Artikel 2

Struktur

1. Det Europæiske Retlige Netværk består, under hensyn til den enkelte medlemsstats forfatningsmæssige bestemmelser, retlige traditioner og interne struktur, af de centrale myndigheder, som har ansvaret for det internationale retlige samarbejde, og de judicielle eller andre kompetente myndigheder, som varetager specifikke opgaver som led i det internationale samarbejde.

2. Hver medlemsstat opretter i henhold til sine interne regler og sin interne kompetencefordeling et eller flere kontaktpunkter, idet den sørger for effektiv dækning af hele sit område.

3. Hver medlemsstat udpeger blandt kontaktpunkterne en national korrespondent for Det Europæiske Retlige Netværk.

4. Hver medlemsstat udpeger en korrespondent for Det Europæiske Retlige Netværks tekniske aspekter.

5. Hver medlemsstat sørger for, at dens kontaktpunkter har funktioner i relation til det retlige samarbejde i straffesager og fyldestgørende kendskab til et andet EU-sprog end medlemsstatens eget officielle sprog, da det er nødvendigt at kunne kommunikere med kontaktpunkterne i de øvrige medlemsstater.

6. En retsembedsmand, der i henhold til Rådets fælles aktion 96/277/RIA af 22. april 1996 om udveksling af retsembedsmænd som forbindelsespersoner med henblik på at forbedre det retlige samarbejde mellem Den Europæiske Unions medlemsstater (5) udpeges som forbindelsesperson i en medlemsstat og varetager opgaver svarende til dem, der påhviler kontaktpunkterne i henhold til denne afgørelses artikel 4, skal af den medlemsstat, der udpeger retsembedsmanden som forbindelsesperson i det enkelte tilfælde, tilknyttes Det Europæiske Retlige Netværk og den sikre telekommunikationsforbindelse, jf. denne afgørelses artikel 9, efter bestemmelser, der fastsættes af denne medlemsstat.

7. Kommissionen udpeger et kontaktpunkt for de områder, som henhører under dens kompetence.

8. Det Europæiske Retlige Netværk skal have et sekretariat, der har ansvaret for at administrere netværket.

Artikel 3

Netværkets funktioner

Det europæiske retlige netværk varetager navnlig følgende tre funktioner:

a) bistand til at lette etableringen af hensigtsmæssige kontakter mellem de forskellige medlemsstaters kontaktpunkter med henblik på varetagelsen af de i artikel 4 omhandlede opgaver

b) tilrettelæggelse af regelmæssige møder mellem medlemsstaternes repræsentanter efter bestemmelserne i artikel 5 og 6

c) løbende tilvejebringelse af en vis mængde ajourførte baggrundsoplysninger, navnlig via et passende telekommunikationsnet, efter bestemmelserne i artikel 7, 8 og 9.

Artikel 4

Kontaktpunkternes opgaver

1. Kontaktpunkterne er aktive mellemled, der skal lette det retlige samarbejde mellem medlemsstaterne, navnlig for så vidt angår bekæmpelsen af grov kriminalitet i dens forskellige former. De står til rådighed for de stedlige judicielle myndigheder og andre kompetente myndigheder i deres egen medlemsstat, for de øvrige medlemsstaters kontaktpunkter og for de øvrige medlemsstaters stedlige judicielle og andre kompetente myndigheder, således at disse kan etablere de mest hensigtsmæssige direkte kontakter.

De kan, i det omfang det er nødvendigt, rejse for at mødes med andre medlemsstaters kontaktpunkter efter aftale mellem de berørte administrationer.

2. Kontaktpunkterne leverer de juridiske og praktiske oplysninger, som de stedlige judicielle myndigheder i deres egen medlemsstat samt de øvrige medlemsstaters kontaktpunkter og stedlige judicielle myndigheder har brug for, med henblik på at sætte disse i stand til at udarbejde en anmodning om retligt samarbejde på den mest hensigtsmæssige måde eller at forbedre det retlige samarbejde i almindelighed.

3. Kontaktpunkterne deltager i og fremmer på deres respektive niveau tilrettelæggelsen af kurser i retligt samarbejde for deres medlemsstats kompetente myndigheder, hvis det er hensigtsmæssigt i samarbejde med Det Europæiske Netværk for Uddannelse af Dommere og Anklagere.

4. Den nationale korrespondent skal ud over at varetage sine opgaver som kontaktpunkt, jf. stk. 1-3, især

a) i sin egen medlemsstat være ansvarlig for spørgsmål vedrørende netværkets interne funktion, herunder koordineringen af anmodninger om oplysninger og af svar fra de kompetente nationale myndigheder

b) være hovedansvarlig for kontakten med Det Europæiske Retlige Netværks sekretariat, herunder deltage i de møder, der er omhandlet i artikel 6

c) efter anmodning afgive udtalelse om udpegelsen af nye kontaktpunkter.

5. Korrespondenten for Det Europæiske Retlige Netværks tekniske aspekter, der også kan være det i stk. 1-4 omhandlede kontaktpunkt, sørger for, at oplysninger om vedkommendes medlemsstat, jf. artikel 7, stilles til rådighed og ajourføres i overensstemmelse med artikel 8.

Artikel 5

Formålet med plenarmøder mellem kontaktpunkter og mødesteder herfor

1. Formålet med plenarmøder inden for rammerne af Det Europæiske Retlige Netværk, som mindst tre kontaktpunkter pr. medlemsstat skal indbydes til at deltage i, er:

a) at give kontaktpunkterne mulighed for at lære hinanden at kende og udveksle erfaringer, især om, hvordan netværket fungerer

b) at være et forum for drøftelse af de praktiske og juridiske problemer, som medlemsstaterne er stødt på i forbindelse med det retlige samarbejde, navnlig for så vidt angår gennemførelsen af de foranstaltninger, der er vedtaget af Den Europæiske Union.

2. Den relevante erfaring, der tilvejebringes inden for Det Europæiske Retlige Netværk, videreformidles til Rådet og Kommissionen, således at den kan bruges som grundlag for drøftelser om eventuelle ændringer af de gældende bestemmelser og praktiske forbedringer af det internationale retlige samarbejde.

3. De i stk. 1 nævnte møder tilrettelægges regelmæssigt og mindst tre gange om året. Én gang om året kan mødet holdes i Rådets lokaler i Bruxelles eller i Eurojusts lokaler i Haag. Der indbydes to kontaktpunkter pr. medlemsstat til de møder, der afholdes i Rådets lokaler og i Eurojust.

Der kan også holdes andre møder i medlemsstaterne, således at alle medlemsstaters kontaktpunkter kan mødes med andre af værtsmedlemsstatens myndigheder end dens kontaktpunkter og aflægge besøg hos specifikke myndigheder i den pågældende medlemsstat, som varetager opgaver som led i internationalt retligt samarbejde eller som led i bekæmpelsen af visse former for grov kriminalitet. Kontaktpunkterne deltager i disse møder for egen regning.

Artikel 6

Møder mellem korrespondenterne

1. De nationale korrespondenter for Det Europæiske Retlige Netværk holder møde på ad hoc-basis mindst en gang om året samt i det omfang, medlemmerne finder det hensigtsmæssigt; den nationale korrespondent i den medlemsstat, der har formandskabet for Rådet, indkalder til møderne og tager også hensyn til medlemsstaternes ønsker om, at korrespondenterne skal mødes. På disse møder drøftes især administrative spørgsmål i tilknytning til netværket.

2. Korrespondenterne for Det Europæiske Retlige Netværks tekniske aspekter holder møde på ad hoc-basis mindst en gang om året samt i det omfang, medlemmerne finder det hensigtsmæssigt; korrespondenten for tekniske aspekter i den medlemsstat, der har formandskabet for Rådet, indkalder til møderne. På møderne drøftes de spørgsmål, der er nævnt i artikel 4, stk. 5.

Artikel 7

Oplysninger formidlet inden for Det Europæiske Retlige Netværk

Sekretariatet for Det Europæiske Retlige Netværk stiller følgende oplysninger til rådighed for kontaktpunkterne og de kompetente judicielle myndigheder:

a) fyldestgørende oplysninger om kontaktpunkterne i hver enkelt medlemsstat, om nødvendigt med angivelse af disses kompetence internt i medlemsstaten

b) et informationsteknologiredskab, der gør det muligt for en medlemsstats anmodende eller udstedende myndighed at identificere den kompetente myndighed i en anden medlemsstat, der skal modtage og fuldbyrde dens anmodning og afgørelser om retligt samarbejde, herunder vedrørende instrumenter, der gennemfører princippet om gensidig anerkendelse

c) kortfattede retlige og praktiske oplysninger om medlemsstaternes retssystemer og retsplejeregler

d) teksterne til relevante retlige instrumenter og, for så vidt angår gældende konventioner, teksterne til erklæringer og forbehold.

Artikel 8

Ajourføring af oplysningerne

1. De oplysninger, der formidles inden for Det Europæiske Retlige Netværk, skal ajourføres løbende.

2. Det påhviler den enkelte medlemsstat at kontrollere, om de oplysninger, der findes i systemet, er korrekte og at underrette Det Europæiske Retlige Netværks sekretariat, så snart der måtte være behov for at ændre en oplysning som nævnt i artikel 7, litra a)-d).

Artikel 9

Telekommunikationsredskaber

1. Sekretariatet for Det Europæiske Retlige Netværk sørger for, at oplysninger, der gives i henhold til artikel 7, stilles til rådighed på et websted, der ajourføres løbende.

2. Den sikre telekommunikationsforbindelse etableres til brug for det operative arbejde, der udføres af Det Europæiske Retlige Netværks kontaktpunkter. Etableringen af den sikre telekommunikationsforbindelse finansieres over Den Europæiske Unions almindelige budget.

Etableringen af den sikre telekommunikationsforbindelse skal muliggøre strømmen af oplysninger og anmodninger om retligt samarbejde mellem medlemsstaterne.

3. Den sikre telekommunikationsforbindelse, der er nævnt i stk. 2, kan også bruges til det operative arbejde, der udføres af de nationale korrespondenter for Eurojust, de nationale korrespondenter for Eurojust for terrorisme, Eurojusts nationale medlemmer og de retsembedsmænd, Eurojust har udpeget som forbindelsespersoner. Den kan være forbundet med Eurojusts sagsforvaltningssystem som omhandlet i artikel 16 i afgørelse 2002/187/RIA.

4. Intet i denne artikel skal forstås som værende til hinder for direkte kontakter mellem kompetente retlige myndigheder i henhold til instrumenterne om retligt samarbejde, herunder artikel 6 i konventionen om gensidig retshjælp i straffesager mellem Den Europæiske Unions medlemsstater.

Artikel 10

Forholdet mellem Det Europæiske Retlige Netværk og Eurojust

Det Europæiske Retlige Netværk og Eurojust opretholder privilegerede forbindelser med hinanden, som bygger på samråd og komplementaritet, navnlig mellem kontaktpunkterne i en medlemsstat, Eurojusts nationale medlem i samme medlemsstat og de nationale korrespondenter for Det Europæiske Retlige Netværk og Eurojust. For at sikre et effektivt samarbejde træffes følgende foranstaltninger:

a) Det Europæiske Retlige Netværk stiller de centraliserede oplysninger i overensstemmelse med artikel 7, samt den sikre telekommunikationsforbindelse, der er etableret i henhold til artikel 9, til rådighed for Eurojust

b) Det Europæiske Retlige Netværks kontaktpunkter underretter i hvert enkelt tilfælde deres eget nationale medlem om alle sager, som de mener, at Eurojust er bedre i stand til at behandle

c) de nationale medlemmer af Eurojust kan efter anmodning fra Det Europæiske Retlige Netværk deltage i dettes møder.

Artikel 11

Budget

For at Det Europæiske Retlige Netværk skal kunne udføre sine opgaver, skal Eurojusts budget indeholde en del, der vedrører Det Europæiske Retlige Netværks sekretariatsaktiviteter.

Artikel 12

Geografisk anvendelsesområde

Det Forenede Kongerige underretter skriftligt formanden for Rådet, når det ønsker at anvende denne afgørelse på Kanaløerne og Isle of Man. Rådet træffer afgørelse herom.

Artikel 13

Vurdering af Det Europæiske Retlige Netværks funktion

1. Det Europæiske Retlige Netværk aflægger hvert andet år fra 24. december 2008 rapport til Europa-Parlamentet, Rådet og Kommissionen om sin virksomhed og forvaltning.

2. Det Europæiske Retlige Netværk kan, i den i stk. 1 omhandlede rapport, desuden angive de kriminalpolitiske problemer i Den Europæiske Union, der måtte være blevet påvist i kraft af Det Europæiske Retlige Netværks virksomhed, og kan endvidere fremsætte forslag med henblik på at forbedre det retlige samarbejde i straffesager.

3. Det Europæiske Retlige Netværk kan ligeledes forelægge enhver rapport eller oplysning, som Rådet måtte anmode om, vedrørende netværkets funktion.

4. Rådet foretager hvert fjerde år fra 24. december 2008 en vurdering af, hvordan Det Europæiske Retlige Netværk fungerer, på grundlag af en beretning, der udarbejdes af Kommissionen i samarbejde med Det Europæiske Retlige Netværk.

Artikel 14

Ophævelse af fælles aktion 98/428/RIA

Fælles aktion 98/428/RIA ophæves hermed.

Artikel 15

Virkning

Denne afgørelse har virkning fra dagen for offentliggørelsen i Den Europæiske Unions Tidende.

Udfærdiget i Bruxelles, den 16. december 2008. På Rådets vegne R. BACHELOT-NARQUIN Formand

(1) Europa-Parlamentets udtalelse af 2.9.2008 (endnu ikke offentliggjort i EUT).

(2) EFT L 191 af 7.7.1998, s. 4.

(3) EFT C 197 af 12.7.2000, s. 3.

(4) EFT L 63 af 6.3.2002, s. 1.

(5) EFT L 105 af 27.4.1996, s. 1.